Mesk ha lazh a voe neuze,  gant al lazzaroni e veze muntret tud a greded e oant a-du gant ar republikaned, e-keit ma wele an noblañsed edo ar reuz o kreskiñ ha, peogwir e oant bet dilezet gant o roue, e oa gwelloc'h ur republik c'hallgar eget an dizurzh.  E miz Genver 1799 e sinas Pignatelli e emzaskor e Sparanise d'ar jeneral gall Championnet. Pa voe klevet ar c'heloù e Naplez hag war ar maez ec'h en em savas al lazzaroni. Stourm a rejont kalonek ouzh an enebour, evite da vezañ armet fall ha gourdonet fall. Er c'heid-amzer-se e oa republikaned Naplez o tispac'hañ, ha setu krog ar brezel-diabarzh. D'an 20 a viz Genver 1799 e voe kemeret kreñvlec'h Castel Sant'Elmo gant ar republikaned , ha dont areas an arme c'hall e kêr. Lazhet e oa bet 8000 den eus Naplez, ha 1000 e-touez ar C'hallaoued.